钦定古今图书集成/明伦汇编/宫闱典/第060卷 > 北魏
## 钦定古今图书集成/明伦汇编/宫闱典/第060卷 > 北魏

### 明元帝泰常七年四月封皇子焘为泰平王五月诏皇太子临朝听政

按《魏书明元帝本纪》，泰常七年“夏四月甲戌，封皇子
焘为泰平王。焘字佛釐，拜相国，加大将军。初，帝素服
寒食散，频年动发，不堪万几。五月，诏皇太子临朝听
政，是月，泰平王摄政。秋九月己酉，诏泰平王率百国
以法驾田于东苑，车乘服物，皆以乘舆之副。”按《太
武帝本纪》，“世祖太武皇帝讳焘，太宗明元皇帝长子
也。”母曰杜贵嫔。天赐五年生于东宫，体貌瓌异，太祖
奇而悦之，曰：“成吾业者必此子也。”泰常七年四月封
泰平王，五月为监国。太宗有疾，命帝总摄百揆，聪明
大度，意豁如也。八年十月壬申即皇帝位。按《崔浩
传》：太宗恒有微疾，怪异屡见，乃使中贵人密问于浩
曰：“《春秋》星孛北斗，七国之君皆将有咎。今兹日蚀于
胃、昴尽光、赵、代之分野。朕疾弥年，疗治无损，恐一旦
奄忽，诸子并少，将如之何？其为我设图后之计。”浩曰：
“陛下春秋富盛，圣业方融，德以除灾，幸就平愈。且天
道悬远，或消或应。昔宋景见灾修德，荧惑退舍，愿陛
下遣诸忧虞，恬神保和，纳御嘉福，无以暗昧之说，致
损圣思。必不得已，请陈瞽”言：“自圣化龙兴，不崇储贰，
是以永兴之始，社稷几危。今宜早建东宫，选公卿忠
贤陛下素所委仗者使为师傅，左右信臣简在圣心
者以充宾友，入总万机，出统戎政，监国抚军，六柄在
手。若此，则陛下可以优游无为，赜神养寿，进御医药。
万岁之后，国有成主，民有所归，则奸宄息望，旁无觊
觎。此乃万世之令典，塞祸之大备也。今长皇子焘年
渐一周，明叡温和，众情所系，时登储副，则天下幸甚。
立子以长，礼之大经。若须并待成人而择，倒错天伦，
则生履霜坚冰之祸。自古以来，载籍所记，兴衰存亡，
鲜不由此。”太宗纳之。于是使浩奉策告宗庙，命世祖
为国副主，居正殿临朝。司徒长孙嵩、山阳公奚斤、北
新公安同为左辅，坐东厢，西面；浩与太尉穆观、散骑
常侍丘堆为右弼，坐西厢，东面，百寮总己以听焉。太
宗避居西宫，时隐而窥之，听其决断，大悦，谓左右侍
臣曰：“长孙嵩宿德旧臣，历事四世，功存社稷；奚斤辩
捷智谋，名闻遐迩；安同晓解俗情，明练于事；穆观达
于政要，识吾旨趣；崔浩博闻彊识，精于天人之会，丘
堆虽无大用，然在公专谨，以此六人辅相，吾与汝曹
游行四境，伐叛柔服，可得志于天下矣。”群臣时奏所
疑，太宗曰：“此非我所知，当决之。汝曹，国主也。”

### 太武帝延和元年春正月立皇子晃为皇太子大赦改元

按《魏书太武帝本纪》，“延和元年春正月丙午，立皇子
晃为皇太子，谒于太庙，大赦，改年。己巳，诏曰：‘朕以眇
身，获奉宗庙，思阐洪基，廓清九服，遭值季运，天下分
崩，是用屡征，罔或宁息。自始光至今，九年之间，戎车
十举，群帅文武，荷戈被甲，栉风沐雨，蹈履锋刃，与朕
均劳。赖神祗之助，将士宣力，用能摧折彊竖，克剪大’”
憝，兵不极武而二寇俱灭，师不违律而遐方以宁。加
以时气和洽，嘉瑞并降，遍于郡国，不可胜纪，岂朕一
人，独应此祐，斯亦群后协同之所致也。公卿因兹稽
诸天人之会，请建副贰。夫庆赏之行，所以褒崇勋旧，
旌显贤能，以永无疆之休。其王公将军以下，普增爵
秩。启国承家，修废官，举儁逸，蠲除烦“苛，更定科制，务
从轻约，除故革新，以正一统。群司当深思效绩，直道
正身，立功立事，无或懈怠，称朕意焉！”按《景穆帝本
纪》，恭宗景穆皇帝，讳晃，太武皇帝之长子也。母贺夫
人。延和元年春正月丙午，立为皇太子，时年五岁。明
慧彊识，闻则不忘。及长，好读经史，皆通大义，世祖甚
奇之。世祖东征和龙，诏恭宗录尚书事；西征凉州，诏
恭宗监国。初，世祖之伐河西也，李顺等咸言姑臧无
水草，不可行师，恭宗有疑色。及车驾至姑臧，乃诏恭
宗曰：“姑臧城东西门外，涌泉合于城北，其大如河，自
馀沟渠流入泽中，其间乃无燥地，泽草茂盛，可供太
军数年。人之多言，亦可恶也，故有此敕，以释汝疑。”恭
宗谓宫臣曰：“为人臣不实若此，岂是忠乎！吾初闻有
疑，但帝决行耳，几误人大事，言者复何面见帝也！”真
君四年，恭宗从世祖讨蠕蠕，至鹿浑谷，与贼相遇，卤
惶怖，部落扰乱。恭宗言于世祖曰：“今大军卒至，宜速
进击，掩其不备，破之必矣。”尚书令刘洁固谏，以为：“尘
盛贼多，出至平地，恐为所围，须军大集，然后击之可
也。”恭宗谓洁曰：“此尘之盛，由贼恇扰，军人乱故。何有营上而有此尘？”世祖疑之，遂不急击，蠕蠕远遁。既而
获卤候骑，世祖问之，对曰：“蠕蠕不觉，官军卒至，上下
惶惧，引众北走。经六七日，知无追者，始乃徐行。”世祖
深恨之。自是恭宗所言军国大事，多见纳用，遂知万
机。初，恭宗监国，曾令曰：“《周书》言任农以耕事贡九谷，
任圃以树事贡草木，任工以馀材贡器物，任商以市
事贡货贿，任牧以畜事贡鸟兽，任嫔以女事贡布帛，
任衡以山事贡其材，任虞以泽事贡其物。其制，有司
课畿内之民，使无牛家以人牛力相贸，垦殖锄耨。其
有牛家与无牛家一人种田二十二亩，偿以私锄功
七亩，如是为”差。至与小老无牛家种田七亩，小老者
偿以锄功二亩，皆以五口下贫家为率。各列家别口
数，所劝种顷亩，明立簿目。所种者于地首标题姓名，
以辨播殖之功。又禁饮酒杂戏，弃本沽贩者垦田，大
为增辟。正平元年六月戊辰，薨于东宫，时年二十四。
庚午，册曰：“呜呼，惟尔诞资明叡，岐嶷夙成。正位少阳，
克荷基构。宾于四门，百揆时叙。允釐庶绩，风雨不迷。
宜享无疆，隆我皇祚。如何不幸，奄焉殂殒！朕用悲恸
于厥心。今使使持节兼太尉张黎、兼司徒窦瑾奉策，
即柩赐谥曰景穆，以显昭令德。魂而有灵，其尚嘉之。”
高宗即位，追尊为景穆皇帝，庙号恭宗。按《宗爱传》，
宗爱不知其所由来，以罪为阉人，历碎职至中常侍。
正平元年正月，世祖大会于江上，班赏群臣，以爱为
秦郡公。恭宗之监国也，每事精察。爱天性险暴，行多
非法，恭宗每衔之。给事仇尼道盛、侍郎任平城等任
事东宫，微为权势，世祖颇闻之。二人与爱并不睦，为
惧道盛等案其事，遂构告其罪，诏斩道盛等于都街。
时世祖震怒，恭宗遂以忧薨。是后世祖追悼恭宗，爱
惧诛，遂谋逆。二年春，世祖暴崩，爱所为也。

### 太平真君四年冬十一月诏皇太子副理万几

按《魏书太武帝本纪》：“太平真君四年冬十一月诏曰：
‘朕承祖宗重光之绪，思阐洪基，恢隆万世。自经营天
下，平暴除乱，扫清不顺，二十年矣。夫阴阳有往复，四
时有代谢，授子任贤，所以休息优隆，功臣式图长久，
盖古今不易之令典也。其令皇太子副理万几，总统
百揆。诸朕功臣，勤劳日久，皆当以爵归第，随时朝请，
飨宴朕前，论道陈谟而已，不宜复烦以剧职，更举贤
俊，以备百官。主者明为科制，以称朕心’。”

按《宋书托跋氏传》：“托跋氏焘以国授其太子，下书曰：
‘朕承祖宗重光之绪，思阐洪基，恢隆万世。自经营天
下，平暴除逆，扫清不顺，武功既昭而文教未阐，非所
以崇太平之治也。今者域内安逸，百姓富昌，军国异
容，宜定制度，为万世之法。夫阴阳有往复，四时有代
序，授子任贤，安全相附，所以休息疲劳，式固长久，成’”
其禄福，古今不易之典也。诸朕功臣，懃劳日久，皆当
致仕归第，雍容高爵，赜神养寿，朝请随时，飨宴朕前，
论道陈谋而已，不须复亲有司苦剧之职。其令皇太
子嗣理万机，总统百揆，更举贤良，以被列职，皆取后
进明能，广启选才之路，择人授任而黜陟之。故孔子
曰：“后生可畏，焉知来者之不如。”今主“者明为科制，宣
敕施行。”于是王公以下，上书太子皆称臣，首尾与表
同，唯用白纸为异。

太平真君五年，皇太子始总百揆，诸上书者称臣。
按《魏书太武帝本纪》，太平真君五年春正月壬寅，皇
太子始总百揆。侍中中书监宜都王穆寿，司徒东郡
公崔浩，侍中广平公张黎，侍中建兴公古弼，辅太子
以决庶政，诸上书者皆称臣。上疏仪与表同。

### 文成帝太安二年立皇子弘为皇太子

按《魏书文成帝本纪》，“太安二年春二月丁巳，立皇子
弘为皇太子，大赦天下。”按《献文帝本纪》，显祖献文
皇帝讳弘，高宗文成皇帝之长子也。母曰李贵人。兴
光元年秋七月生于阴山之北。太安二年二月，立为
皇太子。聪叡机悟，幼而有济民神武之规，仁孝纯至，
礼敬师友。和平六年夏五月甲辰，即皇帝位。

### 献文帝皇兴三年六月辛未立皇子宏为皇太子

按《魏书献文帝本纪》云云，按《孝文帝本纪》，“高祖孝
文皇帝，讳宏，显祖献文皇帝之长子，母曰李夫人。皇
兴元年八月戊申，生于平城紫宫，神光照于室内，天
地氛氲，和气充塞。帝生而洁白有异姿，襁褓岐嶷，长
而渊裕仁孝，绰然有君人之表，显祖尤爱异之。三年
夏六月辛未，立为皇太子。五年秋八月丙午，即皇帝
位”于太华前殿。

### 孝文帝太和十七年立皇子恂为皇太子

按《魏书孝文帝本纪》：“太和十七年六月乙巳，立皇子
恂为皇太子。秋七月癸丑，以皇太子立。诏赐民为父
后者爵一级，为公士；曾为吏属者爵二级，为上造；鳏
寡孤独不能自存者，人粟五斛。”按《废太子传》：“废太
子庶人恂，字元道，生而母死，文明太后抚视之，常置
左右。年四岁，太皇太后亲为立名恂，字元道。于是大
赦。”太和十七年七月癸丑，立恂为皇太子。及冠恂于
庙，高祖临光极东堂，引恂入见，诫以《冠义》曰：“夫冠礼表之百代，所以正容体，齐颜色，顺辞令。容体正，颜色
齐，辞令顺，故能正君臣，亲父子，和长幼。然母见必拜，
兄弟必敬，责以成人之礼。字汝元道，所寄不轻。汝当
寻名求义，以顺吾旨。”二十年，改字宣道。迁洛，诏恂诣
代都。其进止仪礼，高祖皆为定。及恂入辞，高祖曰：“今
汝不应向代，但太师薨于恒壤，朕既居皇极之重，不
容轻赴舅氏之丧，欲使汝展哀舅氏，拜汝母墓，一写
为子之情。汝至彼，太师事毕，后日宜一拜山陵。拜讫，
汝族祖南安可一就问讯？在途当温读经籍，今日亲
见吾也。”后高祖每岁征幸，恂常留守，主执庙祀。恂不
好书学，体貌肥大，深忌河、洛暑热，意每追乐北方。中
庶子高道悦数苦言致谏，恂甚衔之。高祖幸崧岳，恂
留守金墉，于西掖门内与左右谋，欲召牧马轻骑奔
代，手刃道悦于禁中。领军元俨勒门防遏，夜得宁静。
厥明，尚书陆琇驰启高祖于南，高祖闻之骇惋，外寝
其事，仍至汴口而还。引恂数罪，与咸阳王禧等亲杖
恂。又令禧等更代，百馀下，扶曳出外，不起者月馀，拘
于城西别馆。引见群臣于清徽堂，议废之。司空、太子
太傅穆亮，尚书仆射、少保李冲并免冠稽首而谢。高
祖曰：“‘卿所谢者私也，我所议者国也。古人有言，大义
灭亲’。今恂欲违父背尊，跨据恒、朔，天下未有无父国，
何其包藏，心与身俱！此小儿今日不灭，乃是国家之
大祸。脱待我亡后，恐有永嘉之乱。”乃废为庶人，置之
河阳，以兵守之，服食所供，粗免饥寒而已。恂在困踬，
颇知咎悔，恒读佛经礼拜，归心于善。高祖幸代，遂如
长安。中尉李彪承间密表，告恂复与左右谋逆。高祖
在长安，使中书侍郎邢峦与咸阳王禧奉诏赍椒酒
诣河阳，赐恂死，时年十五，殓以麤棺常服，瘗于河阳
城。二十二年冬，御史台令史龙文观坐法当死，告廷
尉，称“恂前被摄左右之日，有手书自理不知状，而中
尉李彪、侍御史贾尚寝不为闻。”贾坐系廷尉。时彪免
归，高祖在邺，尚书表收彪赴洛，会赦，遂不穷其本末。
贾尚出系，暴病数日死。初，高祖将为恂娶司徒冯诞
长女，以女幼待，年长，先为娉彭城刘长文、荥阳郑懿
女为左右孺子，时恂年十三四。高祖泛舟天渊池，谓
郭祚、崔光、宋弁曰：“人生须自放，不可终朝读书。我欲
使恂旦出省经传，食后还内，晡时复出，日夕而罢。卿
等以为何如？”光曰：“孔子称：‘血气未定，戒之在色’。《传》”曰：
“昼以访事，夜以安身。”太子以幼年涉学之日，不宜于
正昼之时舍书御内，又非所以安柔弱之体，固永年
之命。高祖以光言为然，乃不令恂昼入内。无子。
太和二十一年，立皇子恪为皇太子。

按《魏书孝文帝本纪》，“太和二十有一年春正月丙申，
立皇子恪为皇太子，赐天下为父后者爵一级。”按
《宣武帝本纪》，“世宗宣武皇帝，讳恪，高祖孝文皇帝第
二子，母曰高夫人。初梦为日所逐，避于床下，日化为
龙，绕己数匝，寤而惊悸，既而有娠。”太和七年闰四月，
生帝于平城宫。二十一年正月丙申，立为皇太子。二
十“三年夏四月丁巳即皇帝位于鲁阳。”

### 宣武帝延昌元年立皇子诩为皇太子

按《魏书宣武帝本纪》，“延昌元年冬十月乙亥，立皇子
诩为皇太子。十有一月丙申，诏曰：‘朕运承天休，统御
宸宇。太子体藉灵明，肇建宫华，明两既孚，三善方洽。
宜泽均率壤，荣汎庶嗣。其赐天下为父后者爵一级，
孝子顺孙、廉夫节妇旌表门闾，量给粟帛’”按《孝明
帝本纪》，“肃宗孝明皇帝讳诩，世宗宣武皇帝之第二
子”，母曰《胡充华》。永平三年三月丙戌，帝生于宣光殿
之东北，有光照于庭中。延昌元年十月乙亥，立为皇
太子。四年春正月丁巳夜，即皇帝位。

### 孝静帝武定七年诏立皇子长仁为皇太子

按《魏书孝静帝本纪》：武定七年“八月辛卯，诏立皇子
长仁为皇太子。癸巳，大赦天下，内外百官并加二级。”